ફિલ્મ શરૂ થાય છે ત્યારે લોકનું પાત્ર ભજવતાં ટોમ હાર્ડીના(ઈન્સેપ્શન, ધ રેવરન્ટ, વોરિયર જેવી ફિલ્મોમાં કામ કરી ચૂકેલો અદાકાર) ચહેરા પરનું ટેન્શન જોઈને લાગે છે કે આ કોઈ એકશન ફિલ્મ હશે. જેમાં એક સામાન્ય વ્યક્તિ પરાણે હિંસામાં ઘસડાતો હોય છે. પણ ના આ ફિલ્મમાં એવું કશું જ નથી બનતું. ન તો લોકની ગાડીમાં બોમ્બ છે કે ન તો તેનાં કોઈ સ્વજનું અપહરણ થયું છે. આમ તો લોકના જીવનમાં ઘટેલી ઘટના ઘણી સામાન્ય છે પણ તેનો સમય લોક માટે પરિક્ષારૂપ બની રહે છે. બર્મિંગહામથી ક્રોયડોન સુધીનો પ્રવાસ બેથી અઢી કલાકનો છે. ફિલ્મ 85 મિનિટની છે. ઈવાન લોક પ્રોફેશનમાં અને કુટુંબમાં ખૂબ જવાબદાર વ્યક્તિ હોય છે. તે પોતાની દરેક જવાબદારી ખૂબ ગંભીરતાપૂર્વક અને સમજદારીપૂર્વક નિભાવતો હોવાથી તેનાથી લોકો સંતુષ્ટ હોય છે. આ ઈવાન લોકથી સાત મહિના પહેલાં જીવનમાં એક ભૂલ થઈ ગઈ હોય છે તેને કારણે જ આજે તેણે બધું ગુમાવવાનો વારો આવ્યો હોય છે. સાત મહિના પહેલાં તે ઓફિસના કામે બહારગામ ગયો હોય છે ત્યાં એક સહકર્મચારી સાથે એક વખત સેક્સ માણ્યું હોય છે. એ કુંવારી કર્મચારી માતા બનવાની હોય છે અને સાતમા મહિને જ તેને પ્રસવની પીડા ઉપડે છે. ક્રોયડોનમાં રહેતી એ કર્મચારી બીથન જે પ્રસુતિની પીડામાંથી પસાર થઈ રહી હોય છે તેમાં પોતાની પણ જવાબદારી હોવાનું ભાન ઈવાન લોકને છે એટલે જ તે એની પડખે ઊભા રહેવા જઈ રહ્યો છે. તે બીથનને સાત મહિનામાં ક્યારેય બીજીવાર મળ્યો જ નથી. ન તો એને બીથન માટે કોઈ લાગણી છે. ઈવાનને પોતાની પત્ની અને બાળકો માટે ખૂબ પ્રેમ હોય છે. બીજું કે એ દિવસે રાત્રે તેણે ખૂબ અગત્યનું કામ કરવાનું હોય છે. યુરોપમાં સૌથી મોટું કામ તેને મળ્યું હોય છે. ન્યુક્લિઅર અને આર્મી વિસ્તારની બહાર એક મકાન ઊભું કરવાનું હોય છે અને મકાનના પાયામાં 300થી વધુ ટ્રક કોન્ક્રિટ ભરવાનું હોય છે. આ કામ તેના સિવાય બીજું કોઈ કરી શકે જ નહીં. એ ઘરે ફક્ત ફુટબોલની ફાઈનલ મેચ પોતાના કિશોરવયના દીકરાઓ અને પત્નીની સાથે માણવા જ જવાનો હતો.